80/2008

Hugbúnaðarfyrirtækið EC, fól G sem verktaka að flytja hýsingu léna af netþjónum EC til ANZA hf., en til stóð að síðarnefnda fyrirtækið tæki yfir hýsingarþjónustu fyrir EC. Málsaðilar deildu um hvort tæknilegir örðugleikar hefðu komið upp við flutning lénanna. G taldi sér heimilt, vegna örðugleika sem upp komu, að flytja gögnin yfir á netþjóna sína og hýsa lénin fyrir EC gagn gjaldi.  Gegn andmælum EC var ekki talið að G hefði tekist sönnun um að honum hefði verið heimilt á grundvelli munnlegs samkomulags við EC að flytja umrædd gögn á ný frá ANZA hf., yfir á eigin netþjóna og annast hýsingu fyrir EC gegn gjaldi. Þá liggur fyrir í gögnum málsins að G hefði hótað EC að loka aðgangi að öllu sem hann hýsti fyrir EC yrðu reikningar ekki greiddir sem hefði leitt af sér tjón fyrir EC. Í ljósi andmæla EC og þvingunum af hálfu G var ekki talið að í greiðslu EC á einum reikningi G hefði falist samþykki við greiðsluskyldu vegna annarra reikninga G fyrir hýsingu lénanna. Var EC því sýknað af kröfu G um greiðslu umræddra reikninga.

Dómur Hæstaréttar.

Mál þetta dæma hæstaréttardómararnir G-kk-nf G-kk-nf, J-kk-nf S-kk-nf G-kk-nf og P-kk-nf H-kk-nf.

Áfrýjandi skaut málinu upphaflega til Hæstaréttar 3. desember 2007, en ekki varð af fyrirhugaðri þingfestingu þess 16. janúar 2008. Með heimild í 4. mgr. 153. gr. laga nr. 91/1991 um meðferð einkamála áfrýjaði hann héraðsdómi öðru sinni 12. febrúar 2008. Hann krefst aðallega sýknu af kröfum stefnda en til vara að kröfur verði lækkaðar. Þá krefst hann málskostnaðar í héraði og fyrir Hæstarétti.

Stefndi krefst staðfestingar héraðsdóms og málskostnaðar fyrir Hæstarétti.

I

Krafa stefnda, sem tekin var til greina í hinum áfrýjaða dómi, byggir á sex reikningum, sem gefnir eru út frá 1. janúar til 1. mars 2007 og eru samtals að fjárhæð 837.473 krónur. Stefndi kveður áfrýjanda hafa falið sér í árslok 2005 að flytja hýsingu léna frá ASP Tölvuþjónustu ehf. til ANZA hf., en til hafi staðið að síðarnefnda fyrirtækið tæki yfir hýsingarþjónustu fyrir áfrýjanda. Á þessum tíma hafi fjárhagsstaða ASP Tölvuþjónustu ehf. verið orðin erfið. Hafi það orðið til þess að stefndi hafi keypt búnaðinn fyrir lénahýsingu af ASP Tölvuþjónustu ehf. í mars 2006. Vinnan við flutning gagna hafi gengið illa sökum tæknilegra erfiðleika hjá ANZA hf. Í júní 2006 hafi tekist að flytja pósthólf sem tengdust umræddum lénum en þeir flutningar hafi gengið til baka vegna vélabilunar hjá ANZA hf. Hafi stefndi því annast hýsingu fyrir áfrýjanda þar til endanlegum flutningi DNS léna til ANZA hf. hafi verið lokið í byrjun árs 2007. Umræddri lénahýsingu hafi aldrei verið mótmælt og hafi það verið skilningur stefnda að framkvæmdin hafi verið í fullri sátt við áfrýjanda enda hafi hann greitt fyrsta reikninginn sem stefndi hafi gert honum vegna hennar án fyrirvara. Hafi áfrýjandi þannig í framkvæmd viðurkennt greiðsluskyldu sína.

Áfrýjandi, sem er hugbúnaðarfyrirtæki, hefur hannað hugbúnað sem það nýtir við þjónustustarfsemi sína. Áfrýjandi kveðst jafnframt hafa boðið viðskiptavinum sínum hýsingarþjónustu fyrir netþjóna sem byggð hafi verið á tæknilausnum ASP Tölvuþjónustu ehf. Þegar síðar nefnda fyrirtækið hafi ákveðið að hætta að veita áfrýjanda hýsingarþjónustu, kveðst áfrýjandi hafa samið við það um að fá tæknilausnir þess inn í fyrirtæki sitt. Hafi stefndi unnið sem verktaki að yfirfærslu á þessum tæknilausnum til áfrýjanda frá 25. júní 2005 til 31. júlí 2006 en hann hafi áður verið starfsmaður ASP Tölvuþjónustu ehf. Á tímabilinu apríl til júlí 2006 hafi stefndi meðal annars átt að færa öll gögn af tölvuþjónum stefnda, sem áður voru í eigu ASP Tölvuþjónustu ehf., yfir til ANZA hf., en áfrýjandi hafi samið við síðar nefnda fyrirtækið um hýsingarþjónustu. Samkvæmt tölvupósti 4. júlí 2006 hafi stefndi staðfest flutning á 93 lénum af netþjónum ASP Tölvuþjónustu ehf. og í tölvupósti 14. júlí 2006 hafi stefndi staðfest að allir sem notað hafi kerfið séu komnir á nýja kerfið hjá ANZA hf. Áfrýjandi mótmælir því að tæknilegir erfiðleikar hafi komið í veg fyrir flutning lénanna til ANZA hf. Í óþökk áfrýjanda hafi stefndi hins vegar fært lénin til baka yfir á vélbúnað sinn og tekið að veita honum óumbeðið þá þjónustu sem ASP Tölvuþjónusta ehf. veitti áfrýjanda áður. Hafi stefndi síðan gert áfrýjanda reikninga fyrir hýsingu sem deilt sé um í málinu. Stefndi hafi haft áfrýjanda í hálfgerðri gíslingu þar sem áfrýjandi hafi verið samningsbundinn um að veita viðskiptavinum sínum DNS þjónustu sem stefndi réð einn yfir þar sem hann hafði ekki flutt tæknilausnir yfir á netþjóna ANZA hf. eins og þó hafi verið samið um. Áfrýjandi hafi látið undan hótunum stefnda um að loka fyrir þessa þjónustu til viðskiptavina áfrýjanda í ljósi þess tjóns er af hlytist og greitt 4. október 2006 einn af hinum umdeildu reikningum. Áfrýjandi telur að sú greiðsla feli ekki í sér viðurkenningu á greiðsluskyldu á öðrum reikningum. Hafi hin umbeðnu gögn og tæknilausnir ekki verið færðar yfir á netþjóna ANZA hf. á ný fyrr en í ársbyrjun 2007 og þá aðeins tekið stefnda 18,5 klukkustundir.

Áfrýjandi reisir sýknukröfu sína á því að enginn samningur hafi verið um að stefndi færði gögnin á ný frá ANZA hf. yfir á netþjóna sína heldur hafi það verið gert gegn andmælum áfrýjanda. Af þeim sökum geti stefndi ekki krafið áfrýjanda um greiðslu fyrir nethýsingu sem áfrýjandi hafi frá öndverðu andmælt. Af þessum sökum mótmælir hann skyldu sinni til greiðslu á 672.063 krónum fyrir nethýsingu en viðurkennir að sér hafi borið að greiða 638.730 krónur af hinni umkröfðu fjárhæð en það hafi hann gert 21. desember 2006 svo og 12. og 21. janúar 2007, með samtals 800.000 krónum.

II

Óumdeilt er að áfrýjandi fól stefnda sem verktaka að flytja hýsingu léna af netþjónum stefnda, en þeir höfðu verið í eigu ASP Tölvuþjónustu ehf. og voru seldir stefnda í mars 2006. Skyldu lénin flutt til ANZA hf., en til stóð að síðarnefnda fyrirtækið tæki yfir hýsingarþjónustu fyrir áfrýjanda. Málsaðila greinir á um hvort tæknilegir örðugleikar hafi komið upp við flutning lénanna. Telur stefndi að sér hafi verið heimilt, vegna slíkra örðugleika, að flytja gögnin til baka yfir á netþjóna sína og hýsa lénin áfram fyrir áfrýjanda gegn gjaldi.

Meðal gagna málsins er tölvubréf 19. júlí 2006 frá Á-kk-þgf H-kk-þgf, starfsmanni áfrýjanda, þar sem stefndi var beðinn um að breyta ekki neinu í kerfi áfrýjanda „frá og með núna.“ Jafnframt var óskað eftir að stefndi sendi áfrýjanda lista yfir verk sem hann væri að vinna að fyrir áfrýjanda. Þá er í gögnum málsins einnig að finna tölvubréf 8. september 2006 frá B-kk-þgf S. B-kk-þgf, starfsmanni áfrýjanda, til stefnda þar sem fram kom að reikningur frá stefnda væri ekki í samræmi við ofangreind fyrirmæli Á-kk-ef. Áfrýjandi telur að í tölvupóstum þessum felist fyrirmæli um að stefnda hafi verið óheimilt að flytja lénin á ný á eigin netþjóna og gera reikninga fyrir hýsingu þeirra og hvorki hafi verið beðið um þá þjónustu né hún samþykkt síðar.

Gegn andmælum áfrýjanda verður ekki talið að stefnda hafi tekist sönnun um að honum hafi verið heimilt á grundvelli munnlegs samkomulags við áfrýjanda að flytja umrædd gögn á ný frá ANZA hf. yfir á eigin netþjóna og annast hýsingu fyrir áfrýjanda gegn gjaldi.

Í gögnum málsins liggur fyrir að stefndi hótaði áfrýjanda að loka aðgangi að öllu sem hann hýsti fyrir áfrýjanda yrðu reikningar ekki greiddir. Af hálfu áfrýjanda er fullyrt að slík lokun hefði haft í för með sér mikið tjón fyrir rekstur hans.

Í ljósi þeirra andmæla sem fram höfðu komið af hálfu áfrýjanda og þeim þvingunum sem hann var beittur verður ekki talið að í greiðslu hans á einum reikningi stefnda hafi falist samþykki við greiðsluskyldu vegna annarra reikninga stefnda fyrir hýsingu á lénum. Verður krafa áfrýjanda um sýknu því tekin til greina.

Samkvæmt úrslitum málsins verður stefndi með vísan til 1. mgr. 130. gr., sbr. 166. gr. laga nr. 91/1991 dæmdur til að greiða áfrýjanda málskostnað í héraði og fyrir Hæstarétti eins og í dómsorði greinir. Hefur þá verið tekið tillit til þess að annað mál vegna sömu lögskipta hefur verið rekið samhliða þessu, sbr. 4. mgr. 130. gr. laga nr. 91/1991.

Dómsorð:

Áfrýjandi, EC Hugbúnaður ehf., er sýkn af kröfu stefnda, G-kk-ef A-kk-ef G-kk-ef.

Stefndi greiði áfrýjanda samtals 600.000 krónur í málskostnað í héraði og fyrir Hæstarétti.